
Miért (nem) vásárolunk Apple-t? Márkaválasztás a személyiség tükrében

Kulcsszavak: márka; személyiség; döntéshozatal; befolyásolás; Apple
A fogyasztói magatartás kutatásában folyamatosan jelennek meg a pszichológia tudományterületén belül újonnan kidolgozásra került, alkalmazott kutatási módszerek. Az ezekből nyert információk segítenek abban, hogy magyarázatot adjunk a fogyasztó viselkedésére, valamint előre jelezzük azt. Ennek hasznossága megkérdőjelezhetetlen, mivel az így kapott adatok segítségével pontosan meghatározhatók azok a marketingkommunikációs elemek, melyek használatával befolyásolni tudjuk az egyéni döntéshozatalt. Dolgozatom témája a különböző pszichológiai tényezőkön belül a személyiség befolyásoló hatása a márkaválasztásra. Kutatásom alapvető célja volt azon kérdés megválaszolása, hogy a személyiség milyen mértékben, és hogyan határozza meg a fogyasztó attitűdjét egy adott márka (jelen esetben az Apple) iránt.
Szekunder kutatásom tartalmazza a személyiségre, valamint a márkastratégiára vonatkozó szakirodalom áttekintését. A primer kutatásban mélyinterjús, fókuszcsoportos, valamint kérdőíves megkérdezést folytattam. A kvalitatív megkérdezés során a márkaválasztási preferenciákra helyeztem a hangsúlyt, azon belül is az Apple márkával kapcsolatos vélemények feltárása volt a célom. A személyiség vizsgálata csak a kvantitatív kutatásban jelenik meg. A kérdőíveket az SPSS statisztikai program segítségével elemeztem, főként klaszteranalízist és kereszttábla-elemzést alkalmazva.



